SK Úradný vestník Európskej únie C 29/19

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2012/C 29/12

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„SPALT SPALTER“

ES č.: DE-PDO-0005-0843-10.01.2011

CHZO ( ) CHOP ( X )

1. Názov:

„Spalt Spalter“

2. Členský štát alebo tretia krajina:

Nemecko

3. Opis poľnohospodárskeho výrobku alebo potraviny:

3.1. Druh výrobku:

Trieda 1.8 Iné výrobky podľa prílohy I (koreniny atď.)

3.2. Opis výrobku, na ktorý sa vzťahuje názov uvedený v bode 1:

Chmeľ patrí do čeľade konopovitých (Cannabinaceae) a do radu pŕhľavovitých (Urticeae). Ide o dvojdomú rastlinu, to znamená že na jednej rastline sa nenachádzajú zároveň samčie aj samičie kvety. Takzvané chmeľové šištičky (Lupuli strobulus) vytvárajú len samičie rastliny. Zber chmeľu prebieha od konca augusta do polovice septembra. Chmeľ (chmeľové šištičky) sa po zbere suší a na spracovanie sa lisuje a chladí.

Ochrana podľa nariadenia (ES) č. 510/2006, o ktorú sa žiada v súvislosti s označením Spalt Spalter, sa vzťahuje výlučne na sušené chmeľové šištičky (Lupuli strobulus), ako aj na výrobky získané ich spracovaním v podobe chmeľových peliet alebo extraktov.

Chmeľové pelety a chmeľové extrakty sa vyrábajú na skladovanie, pri ktorom sa zachová kvalitatívna hodnota surového chmeľu, a na zlepšenie automatického dávkovania chmeľu v pivovaroch.

Pri výrobe chmeľových peliet sa chmeľové šištice zomelú a následne šetrne lisujú tak, aby sa nezmenila pôvodná kvalita prírodného produktu.

Pelety známe pod obchodným názvom Pellets Typ 90 sa nazvali podľa pomeru približne 90 kg peliet získaných zo 100 kg surového chmeľu.

Chmeľové pelety s vyšším obsahom lupulínu, známe ako Pellets Typ 45, sa získavajú prostredníctvom mechanického očistenia lupulínových žliaz hlboko zmrazeného chmeľu (– 35 °C). Ide o postup, pri ktorom sa časť šupín a vretena šištice odstráni z prášku preosiatím. Pri výrobe peliet sa k chmeľu nepridávajú žiadne ďalšie látky. Surový chmeľ sa len fyzikálne-technicky pozmení.

Pri výrobe chmeľových extraktov sa rovnako ako pri peletách dbá na to, aby sa nezmenila pôvodná kvalita prírodného produktu. Chmeľ sa priemyselne extrahuje od začiatku 70. rokov. Na šetrnú extrakciu zložiek chmeľu, pri ktorej sa uvoľňujú polárne živicové a olejnaté časti chmeľovej šištice, sa používa skvapalnený alebo nadkritický CO2 resp. etanol.

Látky v chmeli dôležité z hľadiska techniky varenia piva

Horčiny a éterické oleje sú charakteristickými zložkami chmeľu, ktoré určujú jeho pivovarskú hodnotu. Obsah trieslovín má len malý význam. Horčiny a éterické oleje sú obsiahnuté v lupulínových žľazách chmeľových šištíc. Triesloviny sa vyskytujú predovšetkým v šupinách šištíc, vo vretene a stopke.

Kvalita

Spalt Spalter zodpovedá minimálnym požiadavkám kvality podľa nariadenia (EHS) č. 890/78, ktoré sa ustanovili na účely predaja chmeľových šištíc a extraktov na úrovni Spoločenstva. V súlade nariadením (EHS) č. 1696/71 a súvisiacimi dopĺňajúcimi nariadeniami sa pivovarníkom kvalita a pôvod chmeľu na celom území preukazujú na základe certifikátov.

Sorta a obsiahnuté látky

Označenie „Spalt Spalter“ vyplýva zo skutočnosti, že sa pri označení pred samotným názvom odrody uvádza zodpovedajúca pestovateľská lokalita, v tomto prípade teda „Spalt Spalter“.

Ak by sa odroda chmeľu „Spalter“ pestovala v inej lokalite, čo v súčasnosti nie je aktuálne, bolo by možné jednoznačné odlíšenie danej odrody od chmeľu pestovaného lokalite Spalt v prostredníctvom uvedenia danej inej pestovateľskej lokality. Tak by sa napríklad Spalter vyrobený v regióne Hallertau musel nazývať „Hallertau Spalter“. Preto by teda nemalo dôjsť ku konfliktnej situácii v súvislosti s požadovanou ochranou označenia „Spalt Spalter“. Podrobnosti o obsahových látkach sa uvádzajú v bode 5.

3.3. Suroviny (len pri spracovaných výrobkoch):

—

3.4. Krmivo (len pri výrobkoch živočíšneho pôvodu):

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Celá výroba surového chmeľu až po balenie chmeľových šištíc u pestovateľa, sa odohráva vo vymedzenej zemepisnej oblasti. Aj na rozmnožovanie chmeľu Spalt Spalter sa môžu využívať len materské rastliny z tejto oblasti.

3.6. Osobitné pravidlá pri krájaní, strúhaní, balení, atď.:

—

3.7. Osobitné pravidlá pri označovaní:

—

4. Stručné vymedzenie zemepisnej oblasti:

Vymedzená zemepisná oblasť zodpovedá pestovateľskej oblasti chmeľu Spalt, ktorá je vymedzená v paragrafe 3 bavorského nariadenia o vykonávaní zákona o chmeli (Bayerische Verordnung zur Durchführung des Hopfengesetzes – BayHopfDV) (zdroj 4a). Podľa tohto vymedzenia zahŕňa pestovateľská oblasť Spalt okresy certifikácie (tzv. Siegelbezirk) Spalt a Kinding.

K okresu certifikácie Spalt patria tieto obce:

Abenberg, Büchenbach, Georgensgmünd, Heideck, Röttenbach, Roth, Spalt, Absberg, Ellingen, Haundorf, Höttingen, Pfofeld, Pleinfeld, Mitteleschenbach, Neuendettelsau, Windsbach.

K okresu certifikácie Kinding patria tieto obce: Altmannstein (len katastrálne územia Pondorf a Schamhaupten), Beilngries, Denkendorf, Kinding, Kipfenberg, Titting, Greding, Berching.

5. Spojenie so zemepisnou oblasťou:

5.1. Špecifickosť zemepisnej oblasti:

Pestovanie chmeľu v regióne Spalt v stredoveku nahradilo dovtedy bežné pestovanie viniča. V lokalitách regiónu, ako je napríklad Großweingarten sa chmeľ pestuje v bývalých viniciach. Mierne podnebie regiónu Spalt s úhrnom zrážok 650 mm a veľkým počtom slnečných hodín (1 700 ročne) tvoria ideálne podmienky pre miestne pestovanie chmeľu. Optimálnym predpokladom pestovania chmeľu sú aj hlboké ľahké až stredne ťažké pôdy, ktoré sa rýchlo zohrejú.

Z hydrogeologického hľadiska pestovateľskú oblasť Spalt geologicky tvoria pieskovce z neskorého triasu a franskej jury s krasovými a puklinovými vodonosnými vrstvami. Prevládajú piesočnato-ílovité až ílovito-hlinité pôdy s prevažne slabou schopnosťou zadržiavať vodu. V pahorkatine sa chmeľnice tradične zakladajú v údoliach, v ktorých sa zásoby vody udržia aj v prípade dlhšieho obdobia bez zrážok. Pestovateľská oblasť Spalt sa nachádza v oblasti, kde pramenia viaceré menšie a stredne veľké vodné toky. Pomerne malý podiel vodstva naproti tomu tvoria väčšie vodné toky.

Výrobcovia (pestovatelia) chmeľu „Spalt Spalter“ vyrábajú pre pivovarnícky priemysel prvotriedny chmeľ. Pestovateľská oblasť Spalt patrí medzi malé, no najvyberanejšie pestovateľské oblasti s najdlhšou tradíciou. Chmeľ sa tu pestuje už vyše 1 000 rokov. Chmeľ z mesta Spalt sa označuje najstaršou značkou kvality na svete. Mestu ju v roku 1538 udelil kniežací biskup mesta Eichstätt Philipp von Pappenheim a svedčí o zmysle pre kvalitu pestovateľov chmeľu tohto regiónu. Už v stredoveku bol Spalt Spalter vyhľadávaným tovarom. Jemné veľmi aromatické odrody z tejto pestovateľskej oblasti sa vynikajúco hodia na výrobu špičkových pív ((Barth, Klinke, Schmidt Der Grosse Hopfenatlas, s. 115ff).

Osobitnú tradíciu má pestovanie vysoko aromatickej odrody „Spalter“. Ide o odrodu z variety Saazer (Spalter, Tettnanger, Saazer), ktorá sa už stáročia v okolí obce Spalt pestuje a dodnes sa vyrába takmer výlučne v tejto pestovateľskej oblasti. Pod vplyvom podnebia a geologických zvláštností sa tu z uvedenej odrody vyvinul typ úzko súvisiaci s miestnym regiónom. Kvalita, jednotnosť a aróma sa priebežne zlepšovali vďaka klonovej selekcii. Počas stáročí budované know-how spolu s priaznivými klimatickými rámcovými podmienkami v pestovateľskej oblasti Spalt viedli k vzniku jedinečnej aromatickej odrody chmeľu, ktorá sa teší na medzinárodnej úrovni najlepšej povesti a vďaka mimoriadnym chuťovým črtám v uvarenom pive si ju vysoko cenia vedúce pivovary, ktoré ju používajú na výrobu najkvalitnejších pív.

5.2. Špecifickosť výrobku:

Základom jedinečnosti chmeľu Spalt Spalter sú špeciálne podmienky pestovania, teda vlastnosti pôdy a podnebné podmienky. Vzhľadom na ne by Spalt Spalter v iných oblastiach nedosahoval rovnaký štandard a kvalitu ani výnos. Pôdne a podnebné podmienky majú rozhodujúci vplyv predovšetkým na obsah účinných látok a rast. Typickým znakom chmeľu Spalt Spalter sú mimoriadne jemné arómy. Obsah myrcénu je 20 – 35 %. Charakteristickou črtou je prítomnosť farnezénu vo veľkých množstvách (10 – 20 %), ktorý sa v takomto množstve nevyskytuje v aromatických chmeľoch z iných pestovateľských oblastí. Vysoký obsah farnezénu spolu s pomerne nízkym obsahom alfa-horkých kyselín (2,5 % – 5,5 %) a betakyselín (3,0 – 5,0 %) tvoria jedinečný a nezameniteľný celkový charakter arómy chmeľu Spalt Spalter. Táto súvislosť podmienok pestovania a z nich vyplývajúcich typických vlastností je vysvetlením, prečo sa len sorta Spalt Spalter môže označovať chráneným označením pôvodu.

Spalt Spalter sa teda od väčšiny ostatných sort chmeľu a ich pôvodu odlišuje vysokým obsahom farnezénu v dôsledku geologickej formácie v jeho pestovateľskej oblasti, ako aj osobitného podnebia, ktoré vykazuje 1 700 slnečných hodín za rok a priemerný ročný úhrn zrážok len 650 mm. Okrem toho sa vyznačuje mimoriadne intenzívnou a jemnou chmeľovou arómou, ktorá sa dá opísať ako kvetinová, ovocná a korenistá. Celkový dojem z piva je potom harmonicky vyvážená, plná a jemná intenzita buketu (porov. portfólio sort CMA (Centrale Marketing-Gesellschaft der deutschen Agrarwirtschaft – Ústredná marketingová spoločnosť nemeckého poľnohospodárstva) s posudkami a analýzami výroby piva.

Spalt Spalter na rôznych veľtrhoch a výstavách pravidelne dosahuje veľmi dobré výsledky. Pokiaľ ide o najdôležitejšie znaky kvality nemeckých sort chmeľu, Spalt Spalter je jednou zo špičkových aromatických sort. Na nespočetných ochutnávkach sa v kategórii aróma a celkové vlastnosti umiestňuje na popredných priečkach.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

Pôda a mierne podnebie pestovateľskej oblasti Spalt spoločne s know-how, ktoré si pestovatelia počas stáročí vybudovali, umožnili vznik jedinečnej aromatickej sorty chmeľu s nezameniteľnými vlastnosťami, ktorá sa aj v súčasnosti pestuje prakticky len v pestovateľskej oblasti Spalt a ktorá sa pre svoju mimoriadne jemnú chuť v uvarenom pive teší veľkej obľube na medzinárodnej úrovni.

Klimatické podmienky bývalej oblasti pestovania viniča Spalt, ktoré vykazujú 1 700 slnečných hodín za rok a ročný priemerný úhrn zrážok len 650 mm, výrazne ovplyvňujú chmeľ rastúci na piesčitej pôde, cez ktorú korene ľahko prenikajú. Základom jedinečnosti chmeľu Spalt Spalter (porov. 5.2 Špecifickosť výrobku) sú osobitné prírodné podmienky pestovateľskej oblasti Spalt.

Kombinácia jedinečných podmienok pestovateľskej oblasti Spalt, to znamená priemerný úhrn zrážok, teploty, pôdny profil, nadmorská výška, počet slnečných hodín a zásobovanie vodou z malých vodných tokov, je dôvodom jedinečných štandardov a kvality pestovaného chmeľu Spalt Spalter. Iné pestovateľské oblasti chmeľu sa od tejto oblasti odlišujú niektorými základnými podmienkami pestovania (napr. iné geologické formácie resp. zloženie pôdy, menší počet slnečných hodín alebo nevyhovujúce údolia v pahorkatine).

Dôkaz o pôvode

Sektor pestovania chmeľu sa dohodol na spoločných kritériách organizácie a realizácie preskúmania kvality, ktoré ukotvil v usmerneniach pracovnej skupiny pre neutrálne posudzovanie kvality („Arbeitsgruppe neutrale Qualitätsfeststellung“). Výsledky uznávajú všetci trhoví partneri. Neutrálne posudzovanie kvality spoločne s dokumentáciou o pôvode a vysledovateľnosti šarží v súvislosti s tradičným udeľovaním značky kvality chmeľu sú zárukou jednoznačného rozlíšenia oblastí pôvodu. Výrobca pod dohľadom stanoví hmotnosť chmeľu, označí ho a zapečatí (oficiálnou plombou). Zostaví vyhlásenie, tzv. sprievodnú listinu, o počte, hmotnosti a pôvode chmeľu.

Chmeľ Spalt Spalter vyrába v stredisku kvality (v hale na chladenie chmeľu) alebo v podniku pestujúcom chmeľ výrobca so značkou kvality podľa certifikovaných zásad. Bez osvedčenia o udelení značky kvality nemožno chmeľ ďalej spracúvať resp. uvádzať do obehu.

Odkaz na uverejnenie špecifikácie:

[Článok 5 ods. 7 nariadenia (ES) č. 510/2006]

Vestník ochranných známok 01 zo 7. januára 2011, časť 7c, s. 490

http://www.register.dpma.de/dpmaregister/geo/detail.pdfdownload/17400

(1) Ú. v. EÚ L 93, 31.3.2006, s. 12.